《登金山》
宋代·唐文若

江流出岷蜀，万折东南倾。
兹山若巨舫，势欲扼沧溟。
天高象教尊，海岳朝百灵。
云水渺四极，下上涵日星。
朱甍倚霄汉，倒影鱼龙惊。
重游十年旧，挂席鸥鸟轻。
维扬魏公幕，回首剑戟明。
行都望北固，铁瓮高峥嵘。
孤舟系烟月，六尺僧窗横。
印师支远俦，静对如风铃。
旷怀怜此翁，得法世虑平。
尘劳霜发秃，风月冰壶清。
乞诗写崖壁，指月双浮萍。

作者简介：（1106─1165），字立夫，眉州丹棱（今属四川眉山市丹棱县）人，庚子。高宗绍兴五年（1135）进士。